

 **GRADSKO VIJEĆE**

KLASA: 363-06/21-01/07

URBROJ: 2186-16-02/1-22-3

Ludbreg, 31. siječnja 2022. g. PRIJEDLOG

Na temelju članka 66. i članka 68. stavka 2. Zakona o gospodarenju otpadom („Narodne novine“, br. 84/2021.) i članka 34. Statuta Grada Ludbrega („Službeni Vjesnik Varaždinske županije“, br. 12/2021.), Gradsko vijeće Grada Ludbrega na 7. sjednici održanoj 31. siječnja 2022. g., donosi

**ODLUKU**

**o načinu pružanja javne usluge sakupljanja komunalnog otpada**

**na području Grada Ludbrega**

**I. OPĆE ODREDBE**

Članak 1.

(1) Javna usluga sakupljanja komunalnog otpada (u daljnjem tekstu: javna usluga) podrazumijeva prikupljanje komunalnog otpada putem spremnika od pojedinog korisnika i prijevoz i predaju tog otpada ovlaštenoj osobi za obradu tog otpada.

(2) Javna usluga je usluga od općeg interesa, a uključuje sljedeće usluge:

* uslugu prikupljanja na lokaciji obračunskog mjesta/mjesta primopredaje korisnika usluge:
1. miješanog komunalnog otpada
2. biootpada
3. reciklabilnog komunalnog otpada i
4. glomaznog otpada jednom godišnje te
* uslugu preuzimanja otpada u reciklažnom dvorištu
* uslugu prijevoza i predaje otpada ovlaštenoj osobi.

(3) Ovom Odlukom uređuju se:

1. kriteriji obračuna količine miješanog komunalnog otpada
2. standardne veličine i druga bitna svojstva spremnika za sakupljanje otpada
3. najmanja učestalost odvoza otpada prema područjima
4. obračunska razdoblja kroz kalendarsku godinu
5. područje pružanja javne usluge
6. iznos cijene obvezne minimalne javne usluge s obrazloženjem načina na koji je određena
7. način podnošenja prigovora i postupanju po prigovoru građana na neugodu uzrokovanu sustavom sakupljanja komunalnog otpada
8. način pojedinačnog korištenje javne usluge
9. način korištenja zajedničkog spremnika
10. prihvatljiv dokaz izvršenja javne usluge za pojedinog korisnika usluge
11. način određivanja udjela korisnika usluge u slučaju kad su korisnici usluge kućanstva i pravne osobe ili fizičke osobe – obrtnici i koriste zajednički spremnik, a nije postignut sporazum o njihovim udjelima
12. ugovorna kazna
13. opći uvjeti ugovora s korisnicima
14. kriterij za određivanje korisnika usluge u čije ime jedinica lokalne samouprave preuzima obvezu sufinanciranja cijene javne usluge
15. kriterije za umanjenje cijene javne usluge
16. odredbe o korištenju javne površine za prikupljanje otpada i mjestima primopredaje otpada ako su različita od obračunskog mjesta
17. odredbe o količini glomaznog otpada koji se preuzima u okviru javne usluge
18. odredbe o provedbi Ugovora koje se primjenjuju u slučaju nastupanja posebnih okolnosti uključujući elementarnu nepogodu, katastrofu i slično.

**II. POJMOVNIK**

Članak 2.

Pojmovi koji se koriste u ovoj Odluci imaju značenje koje je utvrđeno u članku 4. Zakona o gospodarenju otpadom (NN br. 84/2021.)

**III. DAVATELJ JAVNE USLUGE**

Članak 3.

(1) Javna usluga sakupljanja komunalnog otpada pružati će se na cijelom području Grada Ludbrega tj. u svim naseljima Grada Ludbrega.

(2) Davatelj javne usluge za cijelo područje Grada Ludbrega je trgovačko društvo Lukom d.o.o., Ludbreg, Koprivnička 17, OIB: 29732862130, (u daljnjem tekstu: davatelj usluge).

Članak 4.

(1) Davatelj usluge dužan je:

1. gospodariti s odvojeno sakupljenim komunalnim otpadom, uključujući preuzimanje i prijevoz tog otpada, sukladno redu prvenstva gospodarenja otpadom i način na koji ne dovodi do miješanja odvojeno sakupljenog komunalnog otpada s drugom vrstom otpada ili otpadom koji ima drukčija svojstva.
2. pružati javnu uslugu u skladu sa Zakonom o gospodarenju otpadom i ovom Odlukom
3. snositi sve troškove gospodarenja prikupljenim otpadom, osim troškova postupanja s reciklabilnim komunalnim otpadom koji se sastoji pretežito od otpadne ambalaže
4. osigurati korisniku usluge spremnike za primopredaju komunalnog otpada
5. preuzeti sadržaj spremnika od korisnika usluge i to odvojeno miješani komunalni otpad, biootpad, reciklabilni komunalni otpad i glomazni otpad
6. osigurati provjeru da otpad sadržan u spremniku prilikom primopredaje odgovara vrsti otpada čija se primopredaja obavlja
7. osigurati uvjete kojima se ostvaruje pojedinačno korištenje javne usluge neovisno o broju korisnika usluge koji koriste zajednički spremnik
8. predati sakupljeni reciklabilni komunalni otpad osobi koju odredi Fond za zaštitu okoliša i energetsku učinkovitost
9. voditi evidencije propisane člankom 82. Zakona o gospodarenju otpadom
10. na spremniku održavati natpis propisan u članku 69. stavku 2. Zakona o gospodarenju otpadom, odnosnu u stavku 2. ovog članka
11. osigurati sigurnost, redovitost i kvalitetu javne usluge
12. predati miješani komunalni otpad u centar za gospodarenje otpadom sukladno Planu gospodarenja otpadom Republike Hrvatske
13. obračunati cijenu javne usluge na način propisan Zakonom o gospodarenju otpadom, ovom Odlukom i cjenikom
14. na računu za javnu uslugu navesti sve elemente temeljem kojih je izvršio obračun cijene javne usluge, uključivo i porez na dodanu vrijednost određen sukladno posebnom propisu kojim se uređuje porez na dodanu vrijednost.

(2) Spremnik za primopredaju komunalnog otpada kod korisnika usluge mora sadržavati natpis s nazivom davatelja usluge, oznaku koja je u Evidenciji o preuzetom komunalnom otpadu pridružena korisniku usluge i obračunskom mjestu i naziv vrste otpada za koju je spremnik namijenjen.

(3) Davatelj usluge dužan je korisniku usluge do 31. prosinca tekuće kalendarske godine za iduću kalendarsku godinu dostaviti Obavijest o sakupljanju komunalnog otpada elektroničkim putem, pisanim putem ili na drugi korisniku usluge prihvatljiv način.

(4) Davatelj usluge i Grad Ludbreg su na svojim mrežnim stranicama dužni objaviti i ažurno održavati informacije o:

1. lokacijama mobilnih i reciklažnih dvorišta po naseljima i
2. lokacijama spremnika za odvojeno sakupljanje komunalnog otpada postavljenih na javnoj površini.

(5) O svom radu davatelj usluge dužan je Gradskom vijeću Grada Ludbrega podnijeti Izvješće o radu do 31. ožujka tekuće godine za prethodnu kalendarsku godinu i dostaviti ga Ministarstvu gospodarstva i održivog razvoja (u daljnjem tekstu: Ministarstvo).

(6) Izvješće iz stavka 5. ovoga članka sadrži opće podatke o području pružanja javne usluge, obračunskim mjestima, korisnicima usluge i odvojenom sakupljanju otpada, podatke o redovitosti sustava, podatke o kvaliteti pružanja javne usluge i ekonomskoj učinkovitosti sustava sakupljanja komunalnog otpada.

**IV. KORISNIK JAVNE USLUGE**

Članak 7.

(1) Korisnik javne usluge na području pružanja usluge (u daljnjem tekstu: korisnik usluge) je vlasnik nekretnine odnosno vlasnik posebnog dijela nekretnine i korisnik nekretnine odnosno posebnog dijela nekretnine kada je vlasnik nekretnine odnosno posebnog dijela nekretnine obvezu plaćanja ugovorom prenio na tog korisnika i o tome obavijestio davatelja usluge ili stvarni korisnik nekretnine.

(2) Korisnici javne usluge iz stavka 1. ovoga članka ovisno o načinu korištenja nekretnine, trajno ili povremeno, u svrhu stanovanja (vlasnici stanova, kuća, nekretnina za odmor) ili u svrhu obavljanja djelatnosti ili druge svrhe, razvrstavaju se u kategoriju:

1. korisnika kućanstvo ili

2. korisnika koji nije kućanstvo (drugi izvori komunalnog otpada).

(3) Korisnik iz stavka 2. točke 2. ovoga članka je korisnik javne usluge koji nije razvrstan u kategoriju kućanstvo, a koji nekretninu koristi u svrhu obavljanja djelatnosti, što uključuje i iznajmljivače koji kao fizičke osobe pružaju ugostiteljske usluge u domaćinstvu sukladno zakonu kojim se uređuje ugostiteljska djelatnost.

Članak 8.

(1) Nekretnina koja se trajno ne koristi je nekretnina koja se u razdoblju od najmanje 12 mjeseci ne koristi za stanovanje ili nije pogodna za stanovanje, boravak ili obavljanje djelatnosti, odnosno nije useljiva.

(2) Trajno nekorištenje nekretnine utvrđuje se na temelju očitovanja vlasnika nekretnine, a dokazuje se temeljem podataka očitanja mjernih uređaja za potrošnju električne energije ili plina ili pitke vode ili na drugi odgovarajući način uključujući očevid lokacije.

Članak 9.

(1) Korisnik usluge dužan je:

1. koristiti javnu uslugu na području na kojem se nalazi nekretnina korisnika usluge na način da proizvedeni komunalni otpad predaje putem ugovorenog spremnika
2. omogućiti davatelju usluge pristup spremniku na mjestu primopredaje otpada kad to mjesto nije na javnoj površini
3. postupati s otpadom na obračunskom mjestu korisnika usluge na način koji ne dovodi u opasnost ljudsko zdravlje i ne dovodi do rasipanja otpada oko spremnika i ne uzrokuje pojavu neugode drugoj osobi zbog mirisa otpada
4. odgovarati za postupanje s otpadom i spremnikom na obračunskom mjestu korisnika usluge, te kad više korisnika koristi zajednički spremnik zajedno s ostalim korisnicima usluge na istom obračunskom mjestu odgovarati za obveze nastale zajedničkim korištenjem spremnika
5. platiti davatelju usluge iznos cijene javne usluge za obračunsko mjesto i obračunsko razdoblje, osim za obračunsko mjesto na kojem je nekretnina koja se trajno ne koristi
6. predati opasni komunalni otpad u reciklažno dvorište ili mobilno reciklažno dvorište odnosno postupiti s istim u skladu s propisom kojim se uređuje gospodarenje posebnom kategorijom otpada, osim korisnika koji nije kućanstvo
7. predati odvojeno miješani komunalni otpad, reciklabilni komunalni otpad, opasni komunalni otpad i glomazni komunalni otpad
8. predati odvojeno biootpad ili kompostirati biootpad na mjestu nastanka
9. dostaviti davatelju usluge ispunjenu Izjavu o načinu korištenja javne usluge
10. omogućiti davatelju usluge označivanje spremnika odgovarajućim natpisom i oznakom.

(2) Korisnik usluge koji nije kućanstvo dužan je predati odvojeno komunalni otpad od otpada koji nije komunalni otpad, a uslugu preuzimanja otpada koji nije komunalni otpad može ugovoriti s davateljem usluge ili s drugim ovlaštenim sakupljačem navedenog otpada.

(3) Opasni otpad korisnik usluge koji nije kućanstvo dužan je predavati isključivo ovlaštenom sakupljaču.

(4) Prihvatljiv dokaz izvršenja javne usluge za pojedinog korisnika usluge je digitalna evidencija Davatelja usluge kojom se evidentiraju očitanja RFID čipa ili otvaranja otpadomjera od strane Korisnika usluge.

**V. NAČIN PRUŽANJA JAVNE USLUGE SAKUPLJANJA KOMUNALNOG OTPADA**

**Kriterij obračuna količine miješanog komunalnog otpada**

Članak 10.

Kriterij obračuna količine otpada je volumen spremnika za miješani komunalni otpad izražen u litrama i broj pražnjenja spremnika u obračunskom razdoblju.

**Standardne veličine i druga bitna svojstva spremnika za sakupljanje otpada**

Članak 11.

(1) Spremnike za komunalni otpad osigurava davatelj usluge.

(2) Standardna veličina i druga bitna svojstva spremnika za sakupljanje miješanog komunalnog otpada mora se odrediti tako da je spremnik primjeren potrebi pojedinog korisnika usluge.

Članak 12.

(1) Davatelj usluge osigurava spremnike za prikupljanje komunalnog otpada i predaje ih korisniku usluge na korištenje.

(2) Komunalni otpad se odvojeno sakuplja putem sljedećih spremnika:

1. vrećica,
2. plastičnih spremnika
3. tipiziranih spremnika za staklo (zvona).
4. podzemnih spremnika sa nadogradnjom ili bez.

(3) Nadogradnja na podzemnim spremnicima je dodatni dio na poklopcu spremnika koji omogućava Korisniku usluge mogućnost otvaranja manjeg spremnika (bubnja) i odlaganje otpada u volumena 35 litara (u daljnjem tekstu: otpadomjer) korištenjem kartice/ključa i na taj način njegovu identifikaciju i obračun cijene usluge srazmjerno broju otvaranja/korištenja otpadomjera.

Članak 13.

Spremnici moraju imati na sebi naziv otpada za koji su namijenjeni i oznaku/naziv davatelja usluge.

Članak 14.

(1) Tipizirani/standardizirani spremnici za prikupljanje miješanog komunalnog otpada su plastični spremnici volumena 120 litara, 240 litara i 1.100 litara i vrećice volumena od 60 litara.

(2) Tipizirani/standardizirani spremnici za prikupljanje biootpada su plastični spremnici volumena 80 litara, 120 litara i 240 litara.

(3) Tipizirani/standardizirani spremnici za prikupljanje reciklabilnog otpada su plastični spremnici volumena 120 litara, 240 litara i 1.100 litara.

Članak 15.

(1) Korisnik usluge u Izjavi odabire volumen spremnika za miješani komunalni otpad na temelju svojih potreba, na način da se ili složi s prijedlogom davatelja usluge ili da odabire drugi volumen od predloženog, a na temelju volumena spremnika koji su navedeni u članku 14. stavak 1.

(2) Za korisnike usluge koji koriste zajednički spremnik ili spremnik sa ugrađenim otpadomjerom odredbe iz stavka 1. ovog članka nisu primjenjive.

**Glomazni otpad**

Članak 16.

(1) Davatelj usluge dužan je u okviru javne usluge najmanje jednom u kalendarskoj godini preuzeti glomazni otpad od korisnika usluge koji je kućanstvo na obračunskom mjestu korisnika usluge bez naknade u količini do 4 m3.

(2) Davatelj usluge dužan je na zahtjev korisnika usluge koji je kućanstvo osigurati preuzimanje glomaznog otpada od korisnika usluge na obračunskom mjestu korisnika usluge, pri čemu je korisnik usluge dužan platiti cijenu prijevoza i obrade tog otpada.

(3) Davatelj usluge dužan je preuzeti glomazni otpad od korisnika usluge na obračunskom mjestu korisnika usluge koji je kućanstvo u što kraćem roku koji zajednički određuju korisnik usluge i davatelj usluge.

(4) Zabranjeno je glomazni otpad odbacivati i sakupljati na javnoj površini, osim putem spremnika.

**Popis i adresa reciklažnog dvorišta**

Članak 17.

Na području Grada Ludbrega nalazi se jedno reciklažno dvorište na adresi: Ludbreg, Ulica 5. studenog 31.

**Minimalna učestalost odvoza otpada**

Članak 18.

(1) Broj planiranih primopredaja spremnika na cijelom području Grada Ludbrega mora se odrediti u skladu sa sljedećom minimalnom učestalošću:

* najmanje jednom u dva tjedna za biootpad,
* najmanje jednom mjesečno za otpadni papir i karton iz biorazgradivog komunalnog otpada,
* najmanje jednom mjesečno za miješani komunalni otpad.

(2) Broj planiranih primopredaja spremnika davatelj usluge određuje temeljem potreba Korisnika usluge uzimajući u obzir ekonomski održivo poslovanje i potrebe Korisnika usluge, a broj planiranih primopredaja ne može biti manji od minimalne učestalosti kako je navedeno u stavku 1. ovog članka.

(3) Davatelj usluge određuje broj planiranih primopredaja spremnika krajem tekuće godine za iduću godinu i o tome obavještava korisnika usluge putem obavijesti.

(4) Korisnik usluge može tražiti veći broj primopredaje spremnika od planiranog, a davatelj usluge svaku takvu izvanrednu primopredaju naplaćuje temeljem cjenika za javnu uslugu.

**Obračunska razdoblja kroz kalendarsku godinu**

Članak 19.

Obračunsko razdoblje kroz kalendarsku godinu je jedan mjesec što predstavlja dvanaest obračunskih razdoblja kroz kalendarsku godinu.

**Ugovor o korištenju javne usluge**

Članak 20.

(1) Ugovor o korištenju javne usluge smatra se sklopljenim:

1. kad korisnik usluge dostavi davatelju usluge Izjavu ili
2. prilikom prvog korištenja javne usluge ili zaprimanja na korištenje spremnika za primopredaju komunalnog otpada u slučaju kad korisnik usluge ne dostavi davatelju usluge Izjavu.

(2) Bitni sastojci Ugovora o korištenju javne usluge su: opći uvjeti Ugovora, ova Odluka, Izjava i Cjenik javne usluge.

**Provedba ugovora i korištenje javne usluge u slučaju nastupanja posebnih okolnosti**

Članak 21.

(1) Davatelj javne usluge neće se smatrati odgovornim za kašnjenja u ispunjenju ili za neispunjenje obveza iz Ugovora koje je uzrokovano neočekivanim i nepredvidivim okolnostima izvan njegove razumne kontrole, kao što su radnje građanskih ili vojnih tijela, ograničenja uvedena zakonom, požar, poplava, eksplozija, rat, embargo, štrajkovi, lokalni ili nacionalni neredi i nemiri.

(2) U slučaju nastupa takvih kašnjenja u ispunjenju ili neispunjenju javne usluge, Davatelj javne usluge će bez odgode obavijestiti korisnike usluga putem mrežnih stranica/sredstava javnog informiranja o njihovom nastupanju.

(3) Ispunjenje obveza Davatelja javne usluge iz Ugovora u slučaju iz stavka 1. ovog članka će se odgoditi ili promijeniti za vrijeme njegovog trajanja.

**Način podnošenja prigovora i postupanje po prigovoru građana**

**na neugodu uzrokovanu sustavom sakupljanja komunalnog otpada**

Članak 22.

(1) Davatelj javne usluge dužan je omogućiti Korisniku javne usluge i drugim građanima podnošenje prigovora na neugodu uzrokovanu sustavom sakupljanja komunalnog otpada na jedan od sljedećih načina:

* pisanim putem na adresu: Lukom d.o.o., Koprivnička 17, 42230 Ludbreg
* e-mailom: lukom@lukom.hr
* osobno u sjedištu Davatelja javne usluge (radnim danom od ponedjeljka do petka od 8-14 sati na adresi: Lukom d.o.o., Koprivnička 17, 42230 Ludbreg

(2) Davatelj usluge dužan je pisanim putem potvrditi primitak prigovora.

(3) Davatelj usluge je dužan u pisanom obliku odgovoriti na prigovore u roku od 15 dana od dana zaprimljenog prigovora.

(4) O prigovorima odlučuje povjerenstvo koje osniva Davatelj usluge, a u kojem se nalaze predstavnici Davatelja javne usluge i udruge potrošača.

(5) Radi zaštite svojih prava odnosno pravnih interesa protiv postupanja davatelja usluga, korisnik usluga – potrošač može predati prijavu ili predstavku nadležnom Državnom inspektoratu.

**Pojedinačno korištenje javne usluge**

Članak 23.

(1) Davatelj usluge dužan je osigurati uvjete kojima se ostvaruje pojedinačno korištenje javne usluge kada više Korisnika usluge koristi zajednički spremnik na način da se u tom slučaju Korisniku usluge omogući korištenje ili spremnika koji korisnik usluge koristi samostalno ili podzemnog spremnika s otpadomjerom, ovisno o lokaciji obračunskog mjesta/mjesta primopredaje.

(2) Davatelj usluge je dužan osigurati korisniku usluge koji nije kućanstvo (drugi izvori komunalnog otpada) samostalno korištenje spremnika, odnosno, dužan mu je osigurati spremnike za komunalni otpad, a ostale spremnike za otpad koji nije komunalni otpad, korisnik usluge koji nije kućanstvo dužan je sam osigurati i samostalno ih koristiti

**Korištenje zajedničkog spremnika**

Članak 24.

(1) Kada korisnici usluge koriste zajednički spremnik a nije postignut dogovor o udjelima u spremniku za pojedinog korisnika, davatelj usluge određuje udjele pojedinog korisnika usluge na način da svi imaju jednaki udio u spremniku a zbroj svih udjela mora iznositi jedan.

(2) Kad više korisnika usluge koristi zajednički spremnik, nastalu obvezu plaćanja ugovorne kazne u slučaju kad se ne utvrdi odgovornost pojedinog korisnika snose svi korisnici usluge koji koriste zajednički spremnik sukladno udjelima u korištenju spremnika.

(3) Kad više korisnika usluge koristi zajednički spremnik, a među korisnicima usluge nije postignut dogovor o udjelima korištenja zajedničkog spremnika tako da zbroj svih udjela čini jedan, primjenjuje se udio korisnika usluge u korištenju zajedničkog spremnika koji je u Izjavi o načinu korištenja javne usluge naveo davatelj usluge.

**Korištenje javne površine za prikupljanje otpada i mjestima primopredaje otpada**

**ako su različita od obračunskih mjesta**

Članak 25.

(1) Sakupljanje komunalnog otpada na obračunskom mjestu korisnika usluge obavlja se na način da je korisnik usluge dužan spremnike držati unutar svoje nekretnine i iznijeti ih u planirano vrijeme preuzimanja otpada ili je dužan omogućiti davatelju sluge pristup spremnicima unutar nekretnine.

(2) U slučaju kada korisnik usluge nema mogućnosti smještaja spremnika unutar svoje nekretnine, davatelj usluge će mu omogućiti korištenje spremnika smještenih na javnoj površini, a sukladno rješenju ili suglasnosti nadležnog tijela Grada Ludbrega koji je davatelju usluge omogućio korištenje navedene površine za smještaj spremnika.

**VI. CIJENA JAVNE USLUGE**

Članak 26.

(1) Cijena javne usluge plaća se radi pokrića troškova pružanja javne usluge.

(2) Strukturu cijene javne usluge čini:

1. cijena za količinu predanog miješanog komunalnog otpada i
2. cijena obvezne minimalne javne usluge.

(3) Kad jedan korisnik usluge samostalno koristi spremnik, udio korisnika usluge u korištenju spremnika je jedan.

(4) Kad više korisnika usluge zajednički koriste spremnik, zbroj udjela svih korisnika, određenih međusobnim sporazumom ili prijedlogom davatelja usluge, mora iznositi jedan.

(5) Omjer cijene za količinu predanog miješanog otpada i cijene obvezne minimalne javne usluge u cijeni javne usluge mora biti odmjeren na način koji će osigurati obavljanje javne usluge na kvalitetan, postojan i ekonomski učinkovit način, izbjegavajući neopravdano visoke troškove, u skladu s načelima održivog razvoja, zaštite okoliša, javnost rada i onečišćivač plaća, kako bi se osiguralo i poticalo odvojeno sakupljanje otpada.

Članak 27.

(1) Davatelj usluge dužan je iz prihoda od naplate cijene javne usluge iz članka 26. stavka 1. ove Odluke financirati samo troškove čija svrha je pružanje javne usluge uključujući sljedeće:

1. troškove nabave i održavanja opreme za prikupljanje otpada
2. troškove prijevoza otpada
3. troškove obrade miješanog komunalnog otpada i biootpada
4. troškove koji su nastali radom reciklažnog dvorišta i mobilnog reciklažnog dvorišta zaprimanjem bez naknade otpada nastalog u kućanstvu na području jedinice lokalne samouprave za koje je uspostavljeno reciklažno dvorište
5. troškove prijevoza i obrade glomaznog otpada koji se prikuplja u okviru javne usluge i
6. troškove vođenja propisanih evidencija i izvješćivanja u svezi s javnom uslugom.

(2) Iznimno od stavka 1. točke 2. ovoga članka troškovi prijevoza otpada ne uključuju troškove prijevoza koji se financiraju na temelju propisa kojima se uređuje financiranje prijevoza otpada.

**Cijena obvezne minimalne javne usluge**

Članak 28.

(1) Obvezna minimalna javna usluga je iznos koji se osigurava radi ekonomski održivog poslovanja te sigurnosti, redovitosti i kvalitete pružanja javne usluge, kako bi sustav sakupljanja komunalnog otpada mogao ispuniti svoju svrhu.

(2) Cijena obvezne minimalne javne usluge dio je cijene javne usluge.

(3) Na području pružanja javne usluge primjenjuje se:

1. jedinstvena cijena obvezne minimalne javne usluge za korisnika usluge razvrstanog u kategoriju korisnika kućanstvo i
2. jedinstvena cijena obvezne minimalne javne usluge za korisnika usluge razvrstanog u kategoriju korisnika koji nije kućanstvo.

(4) Ako se na istom obračunskom mjestu isti korisnik može razvrstati i u kategoriju kućanstvo i u kategoriju korisnika koji nije kućanstvo, korisnik je dužan plaćati samo cijenu obvezne minimalne javne usluge obračunanu za kategoriju korisnika koji nije kućanstvo.

Članak 29.

(1) Cijena obvezne minimalne javne usluge za korisnike javne usluge razvrstane u kategoriju korisnika kućanstvo određuje se u iznosu od 114,00 kuna + PDV.

(2) Cijena obvezne minimalne javne usluge za korisnike javne usluge razvrstane u kategoriju korisnika koji nije kućanstvo (drugi izvori komunalnog otpada) određuje su u iznosu od 1.216,81 kuna + PDV.

Članak 30.

(1) Cijena obvezne minimalne javne usluge za korisnike javne usluge razvrstane u kategoriju korisnika kućanstvo određena je u iznosu iz članka 29. stavka 1. ove Odluke, radi pokrića troškova pružanja javne usluge, odnosno kako bi se javna usluga mogla obavljati na kvalitetan, postojan i ekonomski učinkovit način, izbjegavajući neopravdano visoke troškove, u skladu s načelima održivog razvoja, zaštite okoliša, javnost rada i onečišćivač plaća, kako bi se osiguralo i poticalo odvojeno sakupljanje otpada.

Cijena obvezne minimalne javne usluge u iznosu iz članka 29. stavka 1. ove Odluke određena je radi pokrića troškova nabave i održavanja opreme za prikupljanje otpada, troškova prijevoza otpada, troškova obrade miješanog komunalnog otpada i biootpada, troškova koji su nastali radom reciklažnog dvorišta i mobilnog reciklažnog dvorišta zaprimanjem bez naknade otpada nastalog u kućanstvu na području jedinice lokalne samouprave za koje je uspostavljeno reciklažno dvorište, troškova prijevoza i obrade glomaznog otpada koji se prikuplja u okviru javne usluge i troškova vođenja propisanih evidencija i izvješćivanja u svezi s javnom uslugom.

(2) Cijena obvezne minimalne javne usluge za korisnike javne usluge razvrstane u kategoriju korisnika koji nije kućanstvo (drugi izvori komunalnog otpada) određena je u iznosu iz članka 29. stavka 2. ove Odluke, radi pokrića troškova pružanja javne usluge, odnosno kako bi se javna usluga mogla obavljati na kvalitetan, postojan i ekonomski učinkovit način, izbjegavajući neopravdano visoke troškove, u skladu s načelima održivog razvoja, zaštite okoliša, javnost rada i onečišćivač plaća, kako bi se osiguralo i poticalo odvojeno sakupljanje otpada. Cijena obvezne minimalne javne usluge u iznosu iz članka 29. stavka 2. ove Odluke određena je radi pokrića troškova nabave i održavanja opreme za prikupljanje otpada, troškova prijevoza otpada, troškova obrade miješanog komunalnog otpada i troškova vođenja propisanih evidencija i izvješćivanja u svezi s javnom uslugom.

**Cijena za količinu predanog miješanog komunalnog otpada**

Članak 31.

Davatelj usluge cjenikom određuje cijenu za količinu predanog miješanog komunalnog otpada za redovno preuzimanje spremnika prema planu preuzimanja koji je korisniku usluge dostavljen u Obavijesti i uvećanu cijenu za izvanredno preuzimanje, po pozivu korisnika usluge, temeljem cjenika za javnu uslugu.

**Kriterij za umanjenje cijene javne usluge**

Članak 32.

Kriteriji za umanjenje cijene javne usluge moraju poticati korisnika da odvojeno predaje biootpad, reciklabilni komunalni otpad, glomazni otpad i opasni komunalni otpad od miješanog komunalnog otpada te da, kad je to primjenjivo, kompostira biootpad.

Članak 33.

(1) Davatelj usluge odobrava kriterije za umanjenje cijene javne usluge u cilju smanjenja nastajanja miješanog komunalnog otpada, biootpada i u cilju poticanja korisnika na korištenje mobilnog reciklažnog dvorišta i reciklažnog dvorišta.

(2) Popust na cijenu javne usluge odobrava se korisnicima prema predanoj količini miješanog komunalnog otpada mjesečno, i to:

1. za korisnike usluge razvrstane u kategoriju korisnika kućanstvo:
* 60 litara – 96,31 kn
* 120 litara – 57,00 kn
1. za korisnike usluge razvrstane u kategoriju korisnika koji nije kućanstvo:
* 120 litara – 1.085,26 kn
* 240 litara – 917,83 kn

(3) Popust iz prethodnog stavka odobrava se korisniku kategorije kućanstvo i korisniku usluge koji nije kućanstvo.

(4) Korisnici usluge kategorije kućanstvo koji u Izjavi navedu da samostalno kompostiraju biootpad obvezuju se da spremnik za miješani komunalni otpad neće odlagati biootpad. U slučaju da provjerom sadržaja spremnika davatelj usluge utvrdi da se u spremniku za miješani komunalni otpad nalazi biootpad, popust se neće odobriti, a o tome će davatelj usluge obavijestiti korisnika usluge uz fotozapis sadržaja spremnika iz kojeg je vidljivo da se u spremniku za miješani komunalni otpad nalazi biootpad.

**Kriterij za određivanje korisnika usluge u čije ime Grad Ludbreg**

**preuzima obvezu sufinanciranja cijene javne usluge**

Članak 34.

(1) Grad Ludbreg preuzima obvezu plaćanja javne usluge za korisnike usluge razvrstane u kategoriju korisnika kućanstvo, temeljem kriterija iz Zakona o socijalnoj skrbi (Narodne novine br. 157/13, 152/14, 99/15, 52/16, 16/17, 130/17, 98/19, 64/20 i 138/20) kojima se određuju korisnici socijalne skrbi koji primaju zajamčenu minimalnu naknadu od strane Centra za socijalnu skrb, a može i preuzeti obvezu plaćanja javne usluge temeljem odluke Socijalnog vijeća Grada Ludbrega.

(2) Nadležno upravno tijelo Grada Ludbrega voditi će popis korisnika usluge u čije ime je preuzeo obvezu sufinanciranja cijene javne usluge iz stavka 1. ovoga članka koji sadrži sljedeće podatke: o korisniku usluge, obračunskom mjestu, obračunskom razdoblju, iznosu sufinanciranja cijene javne usluge koji je Grad Ludbreg platio davatelju javne usluge.

**VII. UGOVORNA KAZNA**

Članak 35.

(1) Korisnik usluge dužan je platiti davatelju usluge ugovornu kaznu ako ne ispunjava obveze iz članka 70. stavka 4. točki 1. do 4. i 6. do 9. Zakona o gospodarenju otpadom (NN br. 84/2021.) ili ako ju neuredno ispuni, odnosno ako:

1. Korisnik usluge postupa sa spremnikom koji za posljedicu ima njegovo oštećenje
2. Korisnik usluge u spremnik sabija otpad zbog čega nije moguće gravitacijsko pražnjenje otpada
3. Korisnik usluge odlaže problematični otpad ili opasni otpad u spremnike za miješani komunalni otpad (MKO), biootpad ili druge spremnike namijenjene reciklabilnom otpadu
4. Korisnik usluge odlaže animalni otpad u spremnike za miješani komunalni otpad (MKO), biootpad ili u spremnike za reciklabilni otpad
5. Korisnik usluge postupa sa spremnikom i otpadom na način da se poklopac ugovorenog spremnika za miješani komunalni otpad (MKO) ne može se u potpunosti zatvoriti zbog odložene veće količine otpada od volumena spremnika
6. Korisnik usluge koji nije kućanstvo odlaže proizvodni otpad u spremnike za komunalni otpad
7. Korisnik usluge koji nije kućanstvo u Izjavi je naveo da pripada kategoriji korisnika koji je kućanstvo
8. Korisnik usluge ne preda odvojeno miješani komunalni otpad (MKO), reciklabilni komunalni otpad, opasni komunalni otpad, glomazni otpad, biootpad ili kompostirati biootpad na mjestu nastanka, odnosno ne razvrstava predmetni otpad u spremnike sukladno njihovoj namjeni
9. Korisnik usluge je izgubio karticu ili ključ za otvaranje spremnika s nadogradnjom.

(2) Iznos ugovorne kazne određen za pojedino postupanje korisnika usluge mora biti razmjeran troškovima uklanjanja posljedica takvog postupanja, a najviše do iznosa godišnje cijene obvezne minimalne javne usluge obračunane korisniku usluge iz stavka 1. ovog članka.

(3) Dokaz da korisnik javne usluge ne ispunjava obveze određene u stavku 1. ovog članka ili ako ih neuredno ispuni je fotografski zapis, video snimak, opažanje djelatnika davatelja usluge, izjava svjedoka, dokumentacija nadležnih tijela, prijava korisnika usluge.

(4) Na pitanja ugovorne kazne iz stavka 1. ovoga članka koja nisu uređena ovom Odlukom primjenjuju se odredbe zakona kojim se uređuju obvezni odnosi.

(5) Kad više korisnika usluge koristi zajednički spremnik, nastalu obvezu plaćanja ugovorne kazne u slučaju kad se ne utvrdi odgovornost pojedinog korisnika snose svi korisnici usluge koji koriste zajednički spremnik sukladno udjelima u korištenju spremnika.

(6) Iznos određene ugovorne kazne iskazuje se na zasebnoj stavci na računu za javnu uslugu.

(7) Korisnik usluge dužan je platiti davatelju usluge ugovornu kaznu u sljedećim iznosima:

|  |  |  |  |
| --- | --- | --- | --- |
|  | **Ugovorna kazna - prekršaj**  | **Opis postupaka za utvrđivanje postupanja protivno ugovoru**  | **Minimalni – maksimalni iznos u kn** |
| 1. | Korisnik usluge postupa sa spremnikom na način koji za posljedicu ima njegovo oštećenje | Opažanje djelatnika davatelja usluge, fotozapis ili videozapis | 100,00 - 300,00 |
| 2. | Korisnik usluge u spremnik sabija otpad zbog čega nije moguće gravitacijsko pražnjenje otpada  | Opažanje djelatnika davatelja usluge, fotozapis ili video zapis  | 50,00 - 100,00 |
| 3. | Korisnik usluge odlaže problematični otpad ili opasni otpad u spremnike za MKO, biootpad ili druge spremnike namijenjene reciklabilnom otpadu  | Opažanje djelatnika davatelja usluge, fotozapis ili video zapis | 100,00 - 300,00 |
| 4. | Korisnik usluge odlaže animalni otpad u spremnike za MKO, biootpad ili u spremnike za reciklabilni otpad  | Opažanje djelatnika davatelja usluge, fotozapis ili video zapis | 100,00 - 300,00 |
| 5. | Poklopac ugovorenog spremnika za MKO ne može se u potpunosti zatvoriti zbog odložene veće količine otpada od volumena spremnika  | Opažanje djelatnika davatelja usluge, fotozapis ili video zapis | 10,00 - 20,00 |
| 6. | Korisnik usluge koji nije kućanstvo odlaže proizvodni otpad u spremnike za komunalni otpad  | Opažanje djelatnika davatelja usluge, fotozapis ili video zapis | 100,00 - 1.000,00  |
| 7. | Korisnik usluge koji nije kućanstvo u Izjavi je naveo da pripada kategoriji korisnika koji je kućanstvo  | Opažanje djelatnika davatelja usluge, fotozapis ili video zapis, izjave svjedoka, pribavljanje dokumentacije nadležnih tijela  | 300,00 - 1.000,00 |
| 8. | Korisnik usluge ne preda odvojeno MKO, reciklabilni komunalni otpad, opasni komunalni otpad, glomazni otpad, biootpad ili kompostirati biootpad na mjestu nastanka, odnosno ne razvrstava predmetni otpad u spremnike sukladno njihovoj namjeni | Opažanje djelatnika davatelja usluge, fotozapis ili video zapis | 100,00 - 300,00 |
| 9. | Korisnik usluge je izgubio karticu ili ključ za otvaranje spremnika s nadogradnjom  | Prijava korisnika usluge  | 100,00 - 150,00 |

**VIII. OPĆI UVJETI UGOVORA S KORISNICIMA USLUGE**

Članak 36.

Opći uvjeti ugovora o načinu korištenja javne usluge sadržani su u Dodatku I. ove Odluke.

**IX. NADZOR**

Članak 37.

(1) Nadzor nad provedbom ove Odluke obavlja nadležni upravni odjel Grada Ludbrega.

(2) Nadzor nas provedbom ove Odluke u dijelu postupanja za koja je propisana ugovorna kazna obavlja Davatelj usluge.

(3) Za sankcioniranje prekršaja odlaganja otpada na javnoj površini ili onečišćenja javnih površina nepravilnim postupanjem s otpadom nadležno je komunalno redarstvo Grada Ludbrega temeljem Odluke o komunalnom redu i drugih akata Grada Ludbrega koji uređuju postupanje s nepropisno odloženim otpadom.

**X. PRIJELAZNE I ZAVRŠNE ODREDBE**

Članak 38.

Danom stupanja na snagu ove Odluke prestaje važiti Odluka o načinu pružanja javne usluge prikupljanja miješanog komunalnog otpada i biorazgradivog komunalnog otpada („Službeni vjesnik Varaždinske županije“, br. 13/2019. i 99/2019.).

Članak 39.

Ova Odluka stupa na snagu osmog dana od dana objave u „Službenom vjesniku Varaždinske županije“.

 Predsjednik

 Gradskog vijeća

 Darko Jagić

**DODATAK I.**

**OPĆI UVJETI UGOVORA O KORIŠTENJU JAVNE USLUGE**

**SAKUPLJANJA KOMUNALNOG OTPADA**

**I. UVODNE ODREDBE**

Članak 1.

(1) Općim uvjetima Ugovora o korištenju javne usluge sakupljanja komunalnog otpada (u daljnjem tekstu: Opći uvjeti) uređuju se međusobni odnosi između Davatelja javne usluge i Korisnika javne usluge koji su ugovorne strane Ugovora o korištenju javne usluge sakupljanja komunalnog otpada na području Grada Ludbrega (u daljnjem tekstu: Ugovor).

(2) Ovi Opći uvjeti sastavni su dio Odluke o načinu pružanja javne usluge sakupljanja komunalnog otpada na području Grada Ludbrega (u dalnjem tekstu: Odluka).

Članak 2.

Ovi Opći uvjeti dostavljaju se korisniku javne usluge uz Izjavu o načinu korištenja javne usluge sakupljanja komunalnog otpada (u daljnjem tekstu: Izjava) i predstavljaju njezin sastavni dio.

Članak 3.

Za odredbe Odluke za koje nisu ispunjeni uvjeti u smislu opreme i/ili građevina primjena se odgađa do ispunjenja istih.

**II. UGOVOR O KORIŠTENJU JAVNE USLUGE**

Članak 4.

(1) Ugovor o korištenju javne usluge smatra se sklopljenim:

1. kad korisnik usluge dostavi davatelju usluge Izjavu ili
2. prilikom prvog korištenja javne usluge ili zaprimanja na korištenje spremnika za primopredaju komunalnog otpada u slučaju kad korisnik usluge ne dostavi davatelju usluge Izjavu.

(2) Bitni sastojci Ugovora o korištenju javne usluge su: Opći uvjeti Ugovora, ova Odluka, Izjava i Cjenik javne usluge.

(3) Davatelj javne usluge dužan je omogućiti korisniku usluge uvid u Odluku, Izjavu i Cjenik javne usluge prije sklapanja i izmjene i/ili dopune Ugovora.

(4) Davatelj usluge dužan je omogućiti korisniku usluge uvid u akte iz stavka 2. ovoga članka prije sklapanja i izmjene i/ili dopune Ugovora i na zahtjev korisnika usluge.

(5) Davatelj usluge dužan je putem sredstava javnog informiranja, mrežne stranice, dostavom pisane obavijesti ili na drugi za korisnika usluge prikladan način osigurati, da je korisnik usluge, prije sklapanja Ugovora ili izmjene i/ili dopune Ugovora, upoznat s propisanim odredbama kojima se uređuje sustav sakupljanja komunalnog otpada, Ugovorom i pravnim posljedicama.

(6) Davatelj usluge dužan je na svojoj mrežnoj stranici imati poveznice na mrežne stranice »Narodnih novina« na kojima je objavljen ovaj Zakon, digitalnu presliku Odluke, digitalnu presliku cjenika sa svim pripadajućim dodacima i prilozima.

(7) Ugovor o korištenju javne usluge smatra se sklopljenim na neodređeno vrijeme.

(8) Korisnik usluge može zatražiti raskid Ugovora u slučajevima:

1. promjene vlasništva nekretnine

2. u slučaju da trajno ne koristi nekretninu.

(9) Korisnik javne usluge koji nije kućanstvo može zatražiti raskid Ugovora i u slučaju prestanka obavljanja djelatnosti, uz dostavu rješenja o prestanku obavljanja djelatnosti.

(10) Zahtjev za raskid Ugovora korisnik javne usluge podnosi Davatelju javne usluge u obliku pisanog očitovanja, uz koje prilaže odgovarajuće dokaze kojima potkrjepljuje razloge za raskid Ugovora i to prema potrebi: izvadak iz zemljišnih knjiga, ugovor o kupoprodaji, ugovor o darovanju, rješenje o nasljeđivanju; rješenje o prestanku obavljanja djelatnosti; ugovor o najmu/zakupu kad je korisnik javne usluge ugovorom izričito prenio na najmoprimca/zakupnika obvezu plaćanja javne usluge davatelju javne usluge; potvrda da se usluga isporuke električne energije, vode ili plina trajno ne koristi ili mjesečno očitanje za navedene usluge za prethodnih 12 (dvanaest) uzastopnih mjeseci.

(11) O zahtjevu iz stavka 10. ovoga članka Davatelj usluge dužan je odlučiti u roku od 10 dana od dana podnošenja zahtjeva.

(12) Ugovor prestaje važiti i smrću korisnika javne usluge (fizičke osobe, fizičke osobe – vlasnika obrta) i prestankom postojanja pravne osobe brisanjem iz sudskog registra u kojem slučaju pravni slijednik koji je u posjedu nekretnine ili posebnog dijela nekretnine dužan je o tome obavijestiti davatelja javne usluge najkasnije u roku od 15 dana od dana saznanja o toj okolnosti.

(13) Davatelj javne usluge može privremeno nastaviti s pružanjem javne usluge posjedniku nekretnine ili posebnog dijela nekretnine do podnošenja Izjave (novog) vlasnika nekretnine, uz uvjet da posjednik nekretnine redovito podmiruje sve novčane obveze koje se tiču obavljanja javne usluge za predmetnu nekretninu.

**III. DAVATELJ JAVNE USLUGE**

Članak 5.

Davatelj javne usluge za cijelo područje Grada Ludbrega je trgovačko društvo Lukom d.o.o., Ludbreg, Koprivnička 17, OIB: 29732862130, (u daljnjem tekstu: Davatelj usluge).

Članak 6.

(1) Davatelj usluge dužan je:

1. gospodariti s odvojeno sakupljenim komunalnim otpadom, uključujući preuzimanje i prijevoz tog otpada, sukladno redu prvenstva gospodarenja otpadom i način na koji ne dovodi do miješanja odvojeno sakupljenog komunalnog otpada s drugom vrstom otpada ili otpadom koji ima drukčija svojstva.
2. pružati javnu uslugu u skladu sa Zakonom o gospodarenju otpadom i ovom Odlukom
3. snositi sve troškove gospodarenja prikupljenim otpadom, osim troškova postupanja s reciklabilnim komunalnim otpadom koji se sastoji pretežito od otpadne ambalaže
4. osigurati korisniku usluge spremnike za primopredaju komunalnog otpada
5. preuzeti sadržaj spremnika od korisnika usluge i to odvojeno miješani komunalni otpad, biootpad, reciklabilni komunalni otpad i glomazni otpad
6. osigurati provjeru da otpad sadržan u spremniku prilikom primopredaje odgovara vrsti otpada čija se primopredaja obavlja
7. osigurati uvjete kojima se ostvaruje pojedinačno korištenje javne usluge neovisno o broju korisnika usluge koji koriste zajednički spremnik
8. predati sakupljeni reciklabilni komunalni otpad osobi koju odredi Fond za zaštitu okoliša i energetsku učinkovitost
9. voditi evidencije propisane člankom 82. Zakona o gospodarenju otpadom
10. na spremniku održavati natpis propisan u članku 69. stavku 2. Zakona o gospodarenju otpadom, odnosnu u stavku 2. ovog članka
11. osigurati sigurnost, redovitost i kvalitetu javne usluge
12. predati miješani komunalni otpad u centar za gospodarenje otpadom sukladno Planu gospodarenja otpadom Republike Hrvatske
13. obračunati cijenu javne usluge na način propisan Zakonom o gospodarenju otpadom, ovom Odlukom i cjenikom
14. na računu za javnu uslugu navesti sve elemente temeljem kojih je izvršio obračun cijene javne usluge, uključivo i porez na dodanu vrijednost određen sukladno posebnom propisu kojim se uređuje porez na dodanu vrijednost.

(2) Spremnik za primopredaju komunalnog otpada kod korisnika usluge mora sadržavati natpis s nazivom davatelja usluge, oznaku koja je u Evidenciji o preuzetom komunalnom otpadu pridružena korisniku usluge i obračunskom mjestu i naziv vrste otpada za koju je spremnik namijenjen.

(3) Davatelj usluge dužan je korisniku usluge do 31. prosinca tekuće kalendarske godine za iduću kalendarsku godinu dostaviti Obavijest o sakupljanju komunalnog otpada elektroničkim putem, pisanim putem ili na drugi korisniku usluge prihvatljiv način.

**IV. KORISNIK JAVNE USLUGE**

Članak 7.

(1) Korisnik javne usluge na području pružanja usluge (u daljnjem tekstu: korisnik usluge) je vlasnik nekretnine odnosno vlasnik posebnog dijela nekretnine i korisnik nekretnine odnosno posebnog dijela nekretnine kada je vlasnik nekretnine odnosno posebnog dijela nekretnine obvezu plaćanja ugovorom prenio na tog korisnika i o tome obavijestio davatelja usluge ili stvarni korisnik nekretnine.

(2) Korisnik usluge dužan je:

1. koristiti javnu uslugu na području na kojem se nalazi nekretnina korisnika usluge na način da proizvedeni komunalni otpad predaje putem ugovorenog spremnika
2. omogućiti davatelju usluge pristup spremniku na mjestu primopredaje otpada kad to mjesto nije na javnoj površini
3. postupati s otpadom na obračunskom mjestu korisnika usluge na način koji ne dovodi u opasnost ljudsko zdravlje i ne dovodi do rasipanja otpada oko spremnika i ne uzrokuje pojavu neugode drugoj osobi zbog mirisa otpada
4. odgovarati za postupanje s otpadom i spremnikom na obračunskom mjestu korisnika usluge, te kad više korisnika koristi zajednički spremnik zajedno s ostalim korisnicima usluge na istom obračunskom mjestu odgovarati za obveze nastale zajedničkim korištenjem spremnika
5. platiti davatelju usluge iznos cijene javne usluge za obračunsko mjesto i obračunsko razdoblje, osim za obračunsko mjesto na kojem je nekretnina koja se trajno ne koristi
6. predati opasni komunalni otpad u reciklažno dvorište ili mobilno reciklažno dvorište odnosno postupiti s istim u skladu s propisom kojim se uređuje gospodarenje posebnom kategorijom otpada, osim korisnika koji nije kućanstvo
7. predati odvojeno miješani komunalni otpad, reciklabilni komunalni otpad, opasni komunalni otpad i glomazni komunalni otpad
8. predati odvojeno biootpad ili kompostirati biootpad na mjestu nastanka
9. dostaviti davatelju usluge ispunjenu Izjavu o načinu korištenja javne usluge
10. omogućiti davatelju usluge označivanje spremnika odgovarajućim natpisom i oznakom.

**V. CIJENA JAVNE USLUGE**

Članak 8.

(1) Cijena javne usluge plaća se radi pokrića troškova pružanja javne usluge.

(2) Strukturu cijene javne usluge čini:

1. cijena za količinu predanog miješanog komunalnog otpada i
2. cijena obvezne minimalne javne usluge.

(3) Kad jedan korisnik usluge samostalno koristi spremnik, udio korisnika usluge u korištenju spremnika je jedan.

(4) Kad više korisnika usluge zajednički koriste spremnik, zbroj udjela svih korisnika, određenih međusobnim sporazumom ili prijedlogom davatelja usluge, mora iznositi jedan.

(5) Omjer cijene za količinu predanog miješanog otpada i cijene obvezne minimalne javne usluge u cijeni javne usluge mora biti odmjeren na način koji će osigurati obavljanje javne usluge na kvalitetan, postojan i ekonomski učinkovit način, izbjegavajući neopravdano visoke troškove, u skladu s načelima održivog razvoja, zaštite okoliša, javnost rada i onečišćivač plaća, kako bi se osiguralo i poticalo odvojeno sakupljanje otpada.

Članak 9.

(1) Obvezna minimalna javna usluga je iznos koji se osigurava radi ekonomski održivog poslovanja te sigurnosti, redovitosti i kvalitete pružanja javne usluge, kako bi sustav sakupljanja komunalnog otpada mogao ispuniti svoju svrhu.

(2) Cijena obvezne minimalne javne usluge dio je cijene javne usluge.

(3) Na području pružanja javne usluge primjenjuje se:

1. jedinstvena cijena obvezne minimalne javne usluge za korisnika usluge razvrstanog u kategoriju korisnika kućanstvo i
2. jedinstvena cijena obvezne minimalne javne usluge za korisnika usluge razvrstanog u kategoriju korisnika koji nije kućanstvo.

(4) Ako se na istom obračunskom mjestu isti korisnik može razvrstati i u kategoriju kućanstvo i u kategoriju korisnika koji nije kućanstvo, korisnik je dužan plaćati samo cijenu obvezne minimalne javne usluge obračunanu za kategoriju korisnika koji nije kućanstvo.

**VI. PRIGOVOR KORISNIKA JAVNE USLUGE**

Članak 10.

(1) Davatelj javne usluge omogućiti će Korisniku javne usluge podnošenje prigovora na neugodu uzrokovanu sustavom sakupljanja komunalnog otpada na jedan od sljedećih načina:

* pisanim putem na adresu: Lukom d.o.o., Koprivnička 17, 42230 Ludbreg
* e-mailom: lukom@lukom.hr
* osobno u sjedištu Davatelja javne usluge (radnim danom od ponedjeljka do petka od 8-14 sati na adresi: Lukom d.o.o., Koprivnička 17, 42230 Ludbreg

(2) Davatelj usluge dužan je pisanim putem potvrditi primitak prigovora.

(3) Davatelj usluge je dužan u pisanom obliku odgovoriti na prigovore u roku od 15 dana od dana zaprimljenog prigovora.

(4) O prigovorima odlučuje povjerenstvo koje osniva Davatelj usluge, a u kojem se nalaze predstavnici Davatelja javne usluge i udruge potrošača.

(5) Radi zaštite svojih prava odnosno pravnih interesa protiv postupanja davatelja usluga, Korisnik usluga – potrošač može predati prijavu ili predstavku nadležnom Državnom inspektoratu.

**VII. UGOVORNA KAZNA**

Članak 11.

(1) Korisnik usluge dužan je platiti davatelju usluge ugovornu kaznu ako ne ispunjava obveze iz članka 70. stavka 4. točki 1. do 4. i 6. do 9. Zakona o gospodarenju otpadom (NN br. 84/2021.) ili ako ju neuredno ispuni.

(2) Iznos ugovorne kazne određen za pojedino postupanje korisnika usluge mora biti razmjeran troškovima uklanjanja posljedica takvog postupanja, a najviše do iznosa godišnje cijene obvezne minimalne javne usluge obračunane korisniku usluge iz stavka 1. ovog članka.

(3) Dokaz da korisnik javne usluge ne ispunjava obveze određene u stavku 1. ovog članka ili ako ih neuredno ispuni je fotografski zapis, video snimak, opažanje djelatnika davatelja usluge, izjava svjedoka, dokumentacija nadležnih tijela, prijava korisnika usluge.

(4) Na pitanja ugovorne kazne iz stavka 1. ovoga članka koja nisu uređena ovim Općim uvjetima primjenjuju se odredbe zakona kojim se uređuju obvezni odnosi.

(5) Kad više korisnika usluge koristi zajednički spremnik, nastalu obvezu plaćanja ugovorne kazne u slučaju kad se ne utvrdi odgovornost pojedinog korisnika snose svi korisnici usluge koji koriste zajednički spremnik sukladno udjelima u korištenju spremnika.

(6) Iznos određene ugovorne kazne iskazuje se na zasebnoj stavci na računu za javnu uslugu.

(7) Korisnik usluge dužan je platiti davatelju usluge ugovornu kaznu u sljedećim iznosima:

|  |  |  |  |
| --- | --- | --- | --- |
|  | **Ugovorna kazna - prekršaj**  | **Opis postupaka za utvrđivanje postupanja protivno ugovoru**  | **Minimalni – maksimalni iznos u kn** |
| 1. | Korisnik usluge postupa sa spremnikom na način koji za posljedicu ima njegovo oštećenje | Opažanje djelatnika davatelja usluge, fotozapis ili videozapis | 100,00 - 300,00 |
| 2. | Korisnik usluge u spremnik sabija otpad zbog čega nije moguće gravitacijsko pražnjenje otpada  | Opažanje djelatnika davatelja usluge, fotozapis ili video zapis  | 50,00 - 100,00 |
| 3. | Korisnik usluge odlaže problematični otpad ili opasni otpad u spremnike za MKO, biootpad ili druge spremnike namijenjene reciklabilnom otpadu  | Opažanje djelatnika davatelja usluge, fotozapis ili video zapis | 100,00 - 300,00 |
| 4. | Korisnik usluge odlaže animalni otpad u spremnike za MKO, biootpad ili u spremnike za reciklabilni otpad  | Opažanje djelatnika davatelja usluge, fotozapis ili video zapis | 100,00 - 300,00 |
| 5. | Poklopac ugovorenog spremnika za MKO ne može se u potpunosti zatvoriti zbog odložene veće količine otpada od volumena spremnika  | Opažanje djelatnika davatelja usluge, fotozapis ili video zapis | 10,00 - 20,00 |
| 6. | Korisnik usluge koji nije kućanstvo odlaže proizvodni otpad u spremnike za komunalni otpad  | Opažanje djelatnika davatelja usluge, fotozapis ili video zapis | 100,00 - 1.000,00  |
| 7. | Korisnik usluge koji nije kućanstvo u Izjavi je naveo da pripada kategoriji korisnika koji je kućanstvo  | Opažanje djelatnika davatelja usluge, fotozapis ili video zapis, izjave svjedoka, pribavljanje dokumentacije nadležnih tijela  | 300,00 - 1.000,00 |
| 8. | Korisnik usluge ne preda odvojeno MKO, reciklabilni komunalni otpad, opasni komunalni otpad, glomazni otpad, biootpad ili kompostirati biootpad na mjestu nastanka, odnosno ne razvrstava predmetni otpad u spremnike sukladno njihovoj namjeni | Opažanje djelatnika davatelja usluge, fotozapis ili video zapis | 100,00 - 300,00 |
| 9. | Korisnik usluge je izgubio karticu ili ključ za otvaranje spremnika s nadogradnjom  | Prijava korisnika usluge  | 100,00 - 150,00 |

**VIII. ZAVRŠNE ODREDBE**

Članak 12.

(1) Svi dogovori i pravno relevantne izjave ugovornih strana moraju biti sastavljeni u pisanom obliku.

(2) U slučaju nesuglasja ili kontradiktornosti između Ugovora ili Općih uvjeta, primijeniti će se odredbe Ugovora.

(3) Ako bilo koja odredba Ugovora i/ili Općih uvjeta jest ili postane ništava, nevaljana ili neprovediva, to neće utjecati na ostatak Ugovora odnosno Općih uvjeta, te će se ostatak Ugovora odnosno Općih uvjeta primjenjivati u najvećem mogućem opsegu dozvoljenim zakonom.

(4) Ugovorne strane dužne su bez odlaganja utvrditi novu odredbu koja će zamijeniti ništavu, nevaljanu ili neprovedivu odredbu, a koja nova odredba će biti najbliža namjeri ugovornih strana koju su imali prilikom dogovaranja ništave, nevaljane ili neprovedive odredbe.

(5)Odricanje od prava danog ugovornoj strani na Ugovoru iz članka 1. Općih uvjeta Ugovora ili ostalih odredbi Općih uvjeta mora biti dano u pisanom obliku.

Članak 13.

(1) Svi sporovi koji proizlaze iz ili u vezi sa Ugovorom o korištenju javne usluge pokušati će se riješiti mirnim putem, a ako u tome ne uspiju, stranke imaju pravo riješiti spor pred stvarno i mjesno nadležnim sudom.

(2) Na Ugovor i ove Opće uvjete primjenjuje se hrvatsko pravo.

(3) Opći uvjeti mogu se izmijeniti ili dopuniti Odlukom o izmjeni i dopuni Odluke o načinu pružanja javne usluge sakupljanja komunalnog otpada na području Grada Ludbrega.

O B R A Z L O Ž E NJ E

###### **prijedloga Odluke o načinu pružanja javne usluge sakupljanja**

###### **komunalnog otpada na području Grada Ludbrega**

 Razlog za donošenje nove Odluke o načinu pružanja javne usluge sakupljanja komunalnog otpada na području Grada Ludbrega (dalje u tekstu: Odluka), **je novi Zakon o gospodarenju otpadom** („Narodne novine“, br. 84/2021.) koji je stupio na snagu 31.07.2021. i obvezuje sve jedinice lokalne samouprave da donesu Odluku o načinu pružanja javne usluge u roku od šest mjeseci od dana stupanja snagu Zakona, dakle do 31.01.2022., dok je Davatelj javne usluge tj, komunalno društvo dužno donijeti novi **Cjenik** pružanja javne usluge sakupljanja komunalnog otpada u roku od tri mjeseca od dana donošenja ove Odluke.

 **Javna usluga** sakupljanja komunalnog otpada (u daljnjem tekstu: javna usluga) podrazumijeva prikupljanje komunalnog otpada putem spremnika od pojedinog korisnika i prijevoz i predaju tog otpada ovlaštenoj osobi za obradu tog otpada, **a uključuje sljedeće usluge**:

* **uslugu prikupljanja na lokaciji obračunskog mjesta/mjesta primopredaje korisnika usluge:**
1. miješanog komunalnog otpada
2. biootpada
3. reciklabilnog komunalnog otpada i
4. glomaznog otpada jednom godišnje te
* **uslugu preuzimanja otpada u reciklažnom dvorištu**
* **uslugu prijevoza i predaje otpada ovlaštenoj osobi.**

 **Ova Odluka sadrži odredbe kojima se uređuju:**

1. kriteriji obračuna količine miješanog komunalnog otpada
2. standardne veličine i druga bitna svojstva spremnika za sakupljanje otpada
3. najmanja učestalost odvoza otpada prema područjima
4. obračunska razdoblja kroz kalendarsku godinu
5. područje pružanja javne usluge
6. iznos cijene obvezne minimalne javne usluge s obrazloženjem načina na koji je određena
7. način podnošenja prigovora i postupanju po prigovoru građana na neugodu uzrokovanu sustavom sakupljanja komunalnog otpada
8. način pojedinačnog korištenje javne usluge
9. način korištenja zajedničkog spremnika
10. prihvatljiv dokaz izvršenja javne usluge za pojedinog korisnika usluge
11. način određivanja udjela korisnika usluge u slučaju kad su korisnici usluge kućanstva i pravne osobe ili fizičke osobe – obrtnici i koriste zajednički spremnik, a nije postignut sporazum o njihovim udjelima
12. ugovorna kazna
13. opći uvjeti ugovora s korisnicima
14. kriterij za određivanje korisnika usluge u čije ime jedinica lokalne samouprave preuzima obvezu sufinanciranja cijene javne usluge
15. kriterije za umanjenje cijene javne usluge
16. odredbe o korištenju javne površine za prikupljanje otpada i mjestima primopredaje otpada ako su različita od obračunskog mjesta
17. odredbe o količini glomaznog otpada koji se preuzima u okviru javne usluge
18. odredbe o provedbi Ugovora koje se primjenjuju u slučaju nastupanja posebnih okolnosti uključujući elementarnu nepogodu, katastrofu i slično.

 Novi Zakon pa tako i ova Odluka u odnosu na prijašnji Zakon gdje je postojala samo jedna kategorija korisnika, određuje ovisno o načinu korištenja nekretnine, trajno ili povremeno, u svrhu stanovanja (vlasnici stanova, kuća, nekretnina za odmor) ili u svrhu obavljanja djelatnosti ili druge svrhe, **dvije kategorije korisnika javne usluge:**

1. korisnika kućanstvo ili
2. korisnika koji nije kućanstvo (drugi izvori komunalnog otpada),

 Zakonom je propisano da **strukturu cijene javne usluge čini**:

1. **cijena za količinu predanog miješanog komunalnog otpada (tzv. varijabilni dio cijene)** koju određuje davatelj javne usluge uz suglasnost gradonačelnika i
2. **cijena obvezne minimalne javne usluge (tzv. fiksni dio cijene)**, koja se mora odrediti ovom Odlukom i koja mora biti jedinstvena cijena tj. ista za sve korisnike usluge razvrstane u kategoriju korisnika kućanstvo i jedinstvena cijena tj. ista za sve korisnike usluge razvrstane u kategoriju korisnika koji nije kućanstvo.

 To zakonsko određenje primjerice znači da će jednočlano kućanstvo koje proizvodi i predaje vjerojatno najmanju količinu otpada, morati imati istu fiksnu cijenu kao i kućanstvo od deset članova koje proizvodi i predaje daleko veću količinu otpada.

 Ovom Odlukom određuje se cijena obvezne minimalne javne usluge za korisnike javne usluge razvrstane u kategoriju korisnika kućanstvo u iznosu od 114,00 kuna + PDV, a za korisnike javne usluge razvrstane u kategoriju korisnika koji nije kućanstvo (drugi izvori komunalnog otpada) u iznosu od 1.216,81 + PDV, a kojom će se cijenom zajedno s cijenom za količinu predanog miješanog otpada osigurati obavljanje javne usluge na kvalitetan, postojan i ekonomski učinkovit način, izbjegavajući neopravdano visoke troškove, u skladu s načelima održivog razvoja, zaštite okoliša, javnost rada i onečišćivač plaća, kako bi se osiguralo i poticalo odvojeno sakupljanje otpada.

 Sukladno odredbi članka 37. Poslovnika o radu Gradskog vijeća Grada Ludbrega, gradonačelnik kao ovlašteni predlagatelj ovog akta, isti podnosi na raspravu i usvajanje Gradskom vijeću Grada Ludbrega.